《二十日步上方广寺观莲华峰云气异甚》
宋代·项安世

晓发名溪庄，午饭马迹库。
下车著芒鞋，扶杖陟罔路。
碾槽深侧足，石磴高举步。
初登黄茅岭，稍入青箬雾。
苔深洒綦偪，露重湿袍绔。
水声浩呼涌，山气汩驰鹜。
傍倾眩欲落，上滑危楼仆。
寻幽不惮险，已倦宁得住。
荒程迷远近，杂径恶叉互。
喜经茶园头，艳见莲岳处。
喘汗扇方乾，惊魂招始驻。
引领烦山僧，鞺鞳开阁户。
尖峰岌前陈，鸣水横下注。
浮岚出奇巧，顷刻纷异趣。
憧憧行市人，枭枭上烟炷。
浓敷步障青，淡抹轻纨素。
昏然俱晦冥，粲若忽陈露。
穿窗来有情，扫迹去如怒。
旋观不忍舍，留宿当至暮。
谁傅西岭书，赠我碧云句。
云当上封顶，共看扶桑树。
弃置且行行，妙高台上去。

作者简介：项安世（1129--1208），孝宗淳熙二年（1175年）进士，光宗绍熙四年（1193年）任秘书省（管理皇家典籍）正字，隔年为校书郎兼实录院检讨官。宁宗庆元元年出通判池州，开禧二年（1206年）起知鄂州，迁户部员外郎、湖广总领。及后以太府卿终其官职。庆元年间因谪居江陵，足不出户，专事研究，于《左传》、《周易》诸经皆有见解，项安世自谓其学得自程颐《易传》，纪晓岚评价：“安世之经学深矣，何可轻诋也。”嘉定元年（1208年）卒。有《周易玩辞》十六卷、《项氏家说》、《平庵悔稿》等。其生平可见于《馆阁续录》、《宋史》。